Agentúrnu správu sme o 19:17 nahradili autorksým článkom.
BRATISLAVA. Novelu stavebného zákona, ktorá sprísňuje pokuty za nezákonné stavby, v stredu schválila vláda s pripomienkami. Rezort dopravy a výstavby, ktorý vedie Ján Figeľ (KDH), bude musieť v zákone ošetriť, aby stavebné úrady určili výšku pokuty od hodnoty čiernej stavby.
"Chceme tým predísť situáciám, že aj drobní stavebníci, ktorí len rekonštruujú svoj dom a stane sa, že nevedia o potrebe povolenia, dostanú vysokú pokutu," povedala premiérka Iveta Radičová (SDKÚ). Novela má ísť podľa nej najmä proti developerom, ktorí stavajú načierno.
Združenie stavebníkov Slovenska ako prvé upozornilo, že navrhované pokuty sú vysoké a novela nerozlišuje medzi veľkým developerom a malým majiteľom domu. Pokutu 40-tisíc eur by tak mohol podľa neho dostať veľký investor rovnako, ako aj bežný občan za opravu krovu strechy.
Šéf združenia Miroslav Konôpka upozorňuje, že úspech pripomienky závisí od riešenia, ktoré vymyslí Figeľovo ministerstvo. "Kto bude určovať hodnotu stavby, na základe ktorej bude udelená pokuta?" pýta sa.
Lepšie by podľa neho bolo, ak by sa pripravil nový stavebný zákon, ktorý bude riešiť pokuty nielen pre stavebníkov, ale aj pre úrady. Prerokovaná novela je totiž už 28. v poradí od roku 1976, keď bol stavebný zákon prijatý.